paragraph_text: Redemptoris missio je enciklika pape Ivana Pavla II. objavljena 7. prosinca 1990., a kao glavni cilj ima isticanje važnosti misijskog poslanja i buđenje kršćana iz misijske uspavanosti. Papa napominje da je evangelizacija naroda tek na svome početku, a osim oživljavanja misijskog rada njome nastoji raspršiti sumnje glede misija ad gentes, ohrabriti teologe na produbljivanje i iznošenje različitih oblika misija, potaknuti katoličku mladež na naviještanje Kraljevstva Božijeg i pridonijeti promicanju misijskih zvanja.